**LAZDIJŲ RAJONO SAVIVALDYBĖS TARYBA**

**SPRENDIMAS**

**DĖL LAZDIJŲ MOKYKLOS-DARŽELIO „VYTURĖLIS“ NUOSTATŲ PATVIRTINIMO**

2020 m. rugpjūčio 25 d. Nr. 34-493

Lazdijai

Vadovaudamasi Lietuvos Respublikos vietos savivaldos įstatymo 16 straipsnio 4 dalimi ir 18 straipsnio 1 dalimi, Lietuvos Respublikos švietimo įstatymo 43 straipsnio 4 dalimi, Lietuvos Respublikos biudžetinių įstaigų įstatymo 6 straipsnio 5 dalimi, Nuostatų, įstatų ar statutų įforminimo reikalavimais, patvirtintais Lietuvos Respublikos švietimo, mokslo ir sporto ministro 2011 m. birželio 29 d. įsakymu Nr. V-1164 „Dėl Nuostatų, įstatų ar statutų įforminimo reikalavimų patvirtinimo“, Lazdijų rajono savivaldybės taryba n u s p r e n d ž i a:

1. Patvirtinti Lazdijų mokyklos-darželio „Vyturėlis“ nuostatus (pridedama).

2. Įgalioti Lazdijų mokyklos-darželio „Vyturėlis“ direktoriaus pavaduotoją ugdymui, laikinai einančią direktoriaus pareigas, Astą Labalaukienę pasirašyti Lazdijų mokyklos-darželio „Vyturėlis“ nuostatus.

3. Įpareigoti Lazdijų mokyklos-darželio „Vyturėlis“ direktoriaus pavaduotoją ugdymui, laikinai einančią direktoriaus pareigas, Astą Labalaukienę teisės aktų nustatyta tvarka įregistruoti Lazdijų mokyklos-darželio „Vyturėlis“ nuostatus Juridinių asmenų registre.

4. Pripažinti netekusiu galios Lazdijų rajono savivaldybės tarybos 2016 m. balandžio 29 d. sprendimą Nr. [5TS-488](http://dvs.lazdijai.lt:8008/document/39089) „Dėl Lazdijų mokyklos-darželio „Vyturėlis“ nuostatų patvirtinimo“.

Savivaldybės merė Ausma Miškinienė

Asta Zablackienė, tel. 8 612 97 406

PATVIRTINTA

Lazdijų rajono savivaldybės tarybos

2020 m. rugpjūčio d.

sprendimu Nr. 5TS-

**LAZDIJŲ MOKYKLOS-DARŽELIO ,,VYTURĖLIS“** **NUOSTATAI**

**I SKYRIUS**

**BENDROSIOS NUOSTATOS**

1. Lazdijų mokyklos-darželio „Vyturėlis“ nuostatai (toliau – nuostatai) reglamentuoja Lazdijų mokyklos-darželio „Vyturėlis“ (toliau – mokyklos-darželio) teisinę formą, priklausomybę, savininką, savininko teises ir pareigas įgyvendinančią instituciją ir jos kompetenciją, buveinę, mokyklos grupę, tipą, pagrindinę paskirtį, mokymo kalbą ir mokymo formas, vykdomas švietimo programas, veiklos teisinį pagrindą, sritį, rūšis, tikslą, uždavinius, funkcijas, mokymosi pasiekimus įteisinančių dokumentų išdavimą, mokyklos-darželio teises, veiklos organizavimą ir valdymą, savivaldą, darbuotojų priėmimą į darbą, jų darbo apmokėjimo tvarką ir atestaciją, lėšas, jų naudojimo tvarką ir finansinės veiklos kontrolę, reorganizavimo, likvidavimo ar pertvarkymo tvarką.

2. Oficialus mokyklos-darželio pavadinimas Lazdijų mokykla-darželis „Vyturėlis”.

3. Mokyklos-darželio juridinio asmens kodas – 290607190.

4. Mokyklos-darželio įsteigimo data – 1976 m. gegužės 1 d.

5. Mokykla-darželis reorganizuota 1993 m. liepos 1 d.

6. Mokyklos-darželio teisinė forma – biudžetinė įstaiga, priklausomybė – savivaldybės.

7. Mokyklos-darželio savininkas yra Lazdijų rajono savivaldybė, kodas 111106841, adresas: Lazdijai, Vilniaus g. 1. Lazdijų rajono savivaldybės taryba, įgyvendindama savininko teises ir pareigas:

7.1. tvirtina biudžetinės įstaigos nuostatus;

7.2. priima sprendimą dėl biudžetinės įstaigos buveinės pakeitimo;

7.3. priima sprendimą dėl biudžetinės įstaigos reorganizavimo ar likvidavimo;

7.4. priima sprendimą dėl biudžetinės įstaigos filialo steigimo ir jo veiklos nutraukimo;

7.5. skiria ir atleidžia likvidatorių arba sudaro likvidacinę komisiją ir nutraukia jos įgaliojimus;

7.6. sprendžia kitus šiame įstatyme, kituose įstatymuose ir biudžetinės įstaigos nuostatuose jos kompetencijai priskirtus klausimus.

8. Mokyklos-darželio buveinė: Lazdijai, Senamiesčio g. 8.

9. Mokyklos-darželio grupė: bendrojo ugdymo mokykla.

10. Mokyklos-darželio tipas – pradinė mokykla.

11. Mokyklos-darželio pagrindinė paskirtis – pradinės mokyklos tipo mokykla-darželis.

12. Mokymo kalba – lietuvių.

13. Mokymosi formos – grupinio mokymosi, pavienio mokymosi. Mokymo proceso organizavimo būdai – kasdienis, savarankiškas, nuotolinio mokymo, ugdymosi šeimoje.

14. Mokykloje-darželyje vykdomos švietimo programos: ikimokyklinio ugdymo programa, priešmokyklinio ugdymo programa, pradinio ugdymo programa. Mokymosi pagal bendrojo ugdymosi programas išduodami pasiekimų įteisinimo dokumentai: pradinio išsilavinimo pažymėjimas – įgijusiems pradinį išsilavinimą, ir mokymosi pasiekimų pažymėjimas – neįgijusiems pradinio išsilavinimo.

15. Mokykla-darželis yra viešasis juridinis asmuo, turi savo antspaudą su savivaldybės herbu ir savo pavadinimu, sąskaitų banke, savo atributiką. Mokykla-darželis yra paramos gavėjas.

16. Mokykla-darželis savo veikloje vadovaujasi Lietuvos Respublikos Konstitucija, Lietuvos Respublikos Civiliniu kodeksu, Lietuvos Respublikos biudžetinių įstaigų įstatymu, Švietimo įstatymu, Švietimo, mokslo ir sporto ministro įsakymais, Lazdijų rajono savivaldybės tarybos sprendimais, Lazdijų rajono savivaldybės mero potvarkiais, Lazdijų rajono savivaldybės administracijos direktoriaus įsakymais, kitais teisės aktais bei šiais nuostatais.

**II SKYRIUS**

**MOKYKLOS-DARŽELIO VEIKLOS SRITYS IR RŪŠYS, TIKSLAS, UŽDAVINIAI, FUNKCIJOS, MOKYMOSI PASIEKIMUS ĮTEISINANČIŲ DOKUMENTŲ IŠDAVIMAS**

17.Mokyklos-darželio veiklos sritis – švietimas, kodas 85.

Pagrindinė švietimo veiklos rūšis – pradinis ugdymas, kodas 85.20.

18. Kitos švietimo veiklos rūšys:

18.1. ikimokyklinio amžiaus vaikų ugdymas, kodas 85.10.10;

18.2. priešmokyklinio amžiaus vaikų ugdymas, kodas 85.10.20;

18.3. sportinis ir rekreacinis švietimas, kodas 85.50;

18.4. kultūrinis švietimas, kodas 85.52;

18.5. kitas, niekur kitur nepriskirtas, švietimas, kodas 85.59;

18.6. švietimui būdingų paslaugų veikla, kodas 85.60.

19. Kitos ne švietimo veiklos rūšys:

19.1. kitas, niekur kitur nepriskirtas, keleivinis sausumos transportas, kodas 49.39;

19.2. kitų maitinimo paslaugų teikimas, kodas 56.29;

19.3. kita žmonių sveikatos priežiūros veikla, kodas 86.90;

19.4. vaikų dienos priežiūros veikla, kodas 88.91;

19.5. bibliotekų ir archyvų veikla, kodas 91.01;

19.6. nuosavo arba nuomojamo nekilnojamojo turto nuoma ir eksploatavimas, kodas 68.20.

20. Kita, niekur kitur nepriskirta, nesusijusi su apgyvendinimu socialinio darbo veikla, kodas 88.99.

21. Kūrybinė, meninė ir pramogų organizavimo veikla, kodas 90.0.

22. Sportinė veikla, kodas 93.1.

23. Kita pramogų ir poilsio organizavimo veikla, kodas 93.29.

24. Mokyklos-darželio tikslas:

išugdyti kiekvienam asmeniui vertybines orientacijas, leidžiančias tapti doru, siekiančiu žinių, savarankišku, atsakingu, patriotiškai nusiteikusiu žmogumi, išlavinti dabartiniam gyvenimui svarbius jo komunikacinius gebėjimus, padėti įsisavinti žinių visuomenei būdingą informacinę kultūrą, suteikti asmeniui dorinės ir socialinės brandos pradmenis, kultūros, taip pat ir etninės, pagrindus, elementarų raštingumą, ugdyti gebėjimus sveikai gyventi, padėti jam pasirengti mokytis pagal pagrindinio ugdymo programą.

25. Mokyklos-darželio uždaviniai:

25.1. puoselėti visas vaiko galias (intelektualines, emocines, valios, fizines), lemiančias jo brandą;

25.2. perteikti tautinės ir emocinės kultūros pagrindus, laiduoti sąlygas brandžiai tautinei savimonei, dorovinei, estetinei, mokslinei kultūrai;

25.3. garantuoti tautos, krašto kultūros tęstinumą, jos tapatybės išsaugojimą, nuolatinį jos vertybių kūrimą;

25.4. ugdyti sveiką, aktyvų, kūrybingą, elementaraus raštingumo ir socialinių, informacinių, pažintinių veiklos gebėjimų bei bendražmogiškųjų vertybių pamatus įgijusį vaiką.

26. Mokykla-darželis, vykdydama uždavinius, atlieka šias funkcijas:

26.1. teikia kokybišką, atitinkantį vaiko poreikius ankstyvąjį ikimokyklinį ir priešmokyklinį ugdymą, valstybinius standartus atitinkantį pradinį išsilavinimą;

26.2. užtikrina ugdymo tęstinumą, sudaro sąlygas vaikui laisvai pasirinkti meninio ugdymo būrelį, dalyvauti koncertinėje veikloje rajone ir už jo ribų;

26.3. sudaro optimalias ugdymo ir socializacijos sąlygas;

26.4. ugdymo turinį formuoja ir įgyvendina vadovaujantis mokykloje-darželyje sukurta ikimokyklinio ugdymo programa, Bendrosiomis programomis ir kitais teisės aktais;

26.5. ugdo vaiko sveikos gyvensenos, dorovės, estetines, pilietines, tautines bei patriotines nuostatas, formuoja demokratinės visuomenės principų suvokimo pradmenis;

26.6. atsižvelgia į individualią psichinių ir fizinių procesų raidą, poreikių įvairovę. Teikia būtiną pedagoginę, psichologinę, informacinę, specialiąją ir kt. pagalbą, siūlo ir taiko skirtingus ugdymo būdus ir tempus. Organizuoja specialiųjų poreikių vaikų ugdymą bendrosiose klasėse ir grupėse, ugdo vaikų meninius sugebėjimus;

26.7. teikia neformalųjį švietimą, kryptingą meninį ugdymą, puoselėjantį ir plėtojantį vaiko individualybę. Rūpinasi vaikų laisvalaikio užimtumu;

26.8. Lazdijų rajono savivaldybės tarybai pritarus, organizuoja pailgintos dienos grupių darbą;

26.9. vykdo nelankančių ir blogai mokyklą-darželį lankančių mokinių ugdymo kontrolę;

26.10. vykdo nusikalstamumo, narkotinių bei psichotropinių medžiagų vartojimo ir smurto prieš vaikus prevenciją;

26.11. organizuoja mokinių pavėžėjimą į mokyklą-darželį ir iš jos (jei mokinys gyvena toliau nei 3 km nuo mokyklos);

26.12. rūpinasi tinkama vaikų mityba;

26.13. sudaro sąlygas ugdytiniams naudotis mokyklos-darželio vadovėliais, biblioteka, kabinetais, sale, valgykla, kompiuteriais ir kt. turimu inventoriumi;

26.14. stebi, analizuoja ir koreguoja tėvų (globėjų), sociokultūrinės aplinkos poveikį vaikui. Rūpinasi pedagoginiu tėvų švietimu;

26.15. objektyviai ir nešališkai vertina ugdymosi pasiekimus;

26.16. teikia tėvams informaciją apie vaiko ugdymosi sąlygas ir ugdymo(si) pažangą, elgesį ir sveikatą, socialinę emocinę brandą, informuoja tėvus apie vaikų meninius pasiekimus. Išlaiko informacijos konfidencialumą;

26.17. siekia, kad įstaigoje dirbtų kvalifikuoti ir kompetentingi mokytojai bei specialistai;

26.18. kuria įstaigą kaip vietos kultūros židinį;

26.19. vykdo mokyklos-darželio veiklos kokybės įsivertinimą;

26.20. dalyvauja projektinėje veikloje;

26.21. viešai skelbia informaciją apie mokyklos-darželio veiklą Lietuvos Respublikos švietimo, mokslo ir sporto ministro nustatyta tvarka;

26.22. atlieka kitas įstatymų ir kitų teisės aktų nustatytas funkcijas.

27. Pasiekimų pažymėjimai išduodami Lietuvos Respublikos švietimo, mokslo ir sporto ministro nustatyta tvarka.

**III SKYRIUS**

**MOKYKLOS-DARŽELIO TEISĖS IR PAREIGOS**

28. Mokykla-darželis, įgyvendindamas savo tikslus ir uždavinius, atlikdamas priskirtas funkcijas, turi teisę:

28.1. parinkti ugdymo, mokymo metodus ir ugdymosi, mokymosi veiklos būdus;

28.2. kurti naujus mokymo ir mokymosi modelius, užtikrinančius kokybišką ugdymą;

28.3. bendradarbiauti su savo veiklai įtakos turinčiais fiziniais ir juridiniais asmenimis;

28.4. Lietuvos Respublikos švietimo, mokslo ir sporto ministerijos nustatyta tvarka vykdyti šalies ir tarptautinius švietimo projektus;

28.5. stoti ir jungtis į asociacijas, dalyvauti jų veikloje;

28.6. mokyklos-darželio nuostatuose nustatytu mastu prisiimti įsipareigojimus, sudaryti mokymo ir kitas sutartis;

28.7. gauti paramą Lietuvos Respublikos labdaros ir paramos įstatymo (Žin., 1993, Nr. 13-506; 2000, Nr. 61-1818) nustatyta tvarka;

28.8. naudotis kitomis teisės aktų suteiktomis teisėmis.

29. Mokyklos-darželio pareigos:

29.1. užtikrinti kokybišką ikimokyklinio, priešmokyklinio ir pradinio ugdymo programų vykdymą;

29.2. suprantamai ir aiškiai, taisyklinga lietuvių kalba perteikti ugdymo turinį, kai teisės aktais nustatyta, kad atitinkamas ugdymo turinys perteikiamas lietuvių kalba;

29.3. sudaryti higienos normas atitinkančias ugdymo sąlygas;

29.4. užtikrinti sveiką, saugią, užkertančią kelią smurto, prievartos apraiškoms ir žalingiems įpročiams aplinką;

29.5. užtikrinti veiksmingą vaiko minimalios priežiūros priemonių įgyvendinimą;

29.6. rūpintis mokytojų ir kitų ugdymo proceso dalyvių kvalifikacijos kėlimu;

29.7. viešai skelbti informaciją apie mokyklos-darželio veiklą vadovaujantis Lietuvos Respublikos švietimo įstatymu;

29.8. vykdyti kitas pareigas, nustatytas Lietuvos Respublikos švietimo įstatyme ir kituose teisės aktuose.

**IV SKYRIUS**

**MOKYKLOS-DARŽELIO VEIKLOS ORGANIZAVIMAS IR VALDYMAS**

30**.** Mokyklos-darželio veikla organizuojama pagal:

30.1. direktoriaus patvirtintą mokyklos-darželio strateginį planą, kuriam yra pritarusios mokyklos-darželio taryba ir Lazdijų rajono savivaldybės vykdomoji institucija ar jos įgaliotas asmuo;

30.2. direktoriaus patvirtintą mokyklos-darželio metinį veiklos planą, kuriam yra pritarusi mokyklos-darželio taryba;

30.3. direktoriaus patvirtintą mokyklos-darželio ugdymo planą, kuris yra suderintas su mokyklos-darželio taryba ir Lazdijų rajono savivaldybės vykdomąja institucija ar jos įgaliotu asmeniu;

30.4. direktoriaus patvirtintą ikimokyklinio ugdymo programą, kuriai yra pritarusios mokyklos-darželio taryba ir Lazdijų rajono savivaldybės taryba;

31. mokyklai-darželiui vadovauja direktorius, kurio pareigybės aprašymas tvirtinamas ir kuris viešo konkurso būdu į pareigas skiriamas ir iš jų atleidžiamas teisės aktų nustatyta tvarka.

32. Direktorius:

32.1. tvirtina mokyklos-darželio vidaus struktūrą ir darbuotojų pareigybių (etatų) sąrašą, neviršijant nustatyto didžiausio leistino pareigybių skaičiaus;

32.2. Lietuvos Respublikos darbo kodekso ir kitų teisės aktų nustatyta tvarka priima į darbą ir atleidžia mokyklos-darželio darbuotojus, tvirtina pareigybių aprašymus, skatina darbuotojus, skiria jiems drausmines nuobaudas;

32.3. Lazdijų rajono savivaldybės tarybos ir mokyklos-darželio vaikų priėmimo į įstaigą nustatyta tvarka priima į mokyklą-darželį ikimokyklinio, priešmokyklinio amžiaus vaikus, pradinių klasių mokinius;

32.4. teisės aktų nustatyta tvarka sudaro ugdymo, mokymo sutartis;

32.5. vadovaudamasis įstatymais ir kitais teisės aktais, mokyklos-darželio darbo tvarkos taisyklėse nustato ugdytinių ir jų tėvų teises, pareigas ir atsakomybę;

32.6. už mokinio elgesio normų pažeidimą gali skirti mokiniui drausmines auklėjamojo poveikio priemones, numatytas Vaiko teisių apsaugos pagrindų įstatyme;

32.7. vaiko minimalios ir vidutinės priežiūros įstatymo nustatyta tvarka kreipiasi į savivaldybės administracijos direktorių dėl minimalios ir vidutinės priežiūros priemonių vaikui skyrimo;

32.8. suderinęs su mokyklos-darželio taryba, tvirtina mokyklos-darželio darbo tvarkos taisykles;

32.9. sudaro ugdytiniams ir darbuotojams saugias ir sveikatai nekenksmingas darbo sąlygas visais su mokymusi ir darbu susijusiais aspektais;

32.10. vadovauja mokyklos-darželio strateginio plano, ikimokyklinio ugdymo programos, metinio veiklos plano, ugdymo plano rengimui, jų įgyvendinimui, organizuoja ir koordinuoja mokyklos-darželio veiklą pavestoms funkcijoms atlikti, uždaviniams įgyvendinti;

32.11. analizuoja švietimo įstaigos veiklos ir valdymo išteklių būklę;

32.12. leidžia įsakymus, kontroliuoja jų vykdymą;

32.13. sudaro teisės aktų nustatytas komisijas, darbo grupes, metodines grupes;

32.14. mokyklos-darželio vardu sudaro sutartis mokyklos-darželio funkcijoms atlikti;

32.15. teisės aktų nustatyta tvarka organizuoja mokyklos-darželio dokumentų saugojimą ir valdymą;

32.16. teisės aktų nustatyta tvarka valdo, naudoja mokyklos-darželio turtą, lėšas ir jais disponuoja, rūpinasi intelektiniais, materialiniais, finansiniais, informaciniais ištekliais, užtikrina jų optimalų valdymą ir naudojimą;

32.17. rūpinasi metodinės veiklos organizavimu, darbuotojų profesiniu tobulėjimu, sudaro jiems sąlygas kelti kvalifikaciją, pedagoginiams darbuotojams galimybę atestuotis ir organizuoja jų atestaciją Lietuvos Respublikos švietimo, mokslo ir sporto ministro nustatyta tvarka;

32.18. inicijuoja mokyklos-darželio savivaldos institucijų sudarymą ir skatina jų veiklą;

32.19. kartu su mokyklos-darželio taryba sprendžia, ar leisti ant mokyklos pastatų ar mokyklos teritorijoje statyti judriojo (mobiliojo) ryšio stotis įstatymų nustatyta tvarka;

32.20. bendradarbiauja su ugdytinių tėvais (globėjais, rūpintojais), pagalbą mokiniui, mokytojui ir mokyklai teikiančiomis įstaigomis, policijos, socialinių paslaugų, sveikatos įstaigomis, vaiko teisių apsaugos tarnyba ir kitomis institucijomis;

32.21. atstovauja mokyklai-darželiui kitose institucijose;

32.22. vadovauja Mokytojų tarybai;

32.23. nustato direktoriaus pavaduotojo ugdymui veiklos sritis bei tvirtina pareigybės aprašymą;

32.24. organizuoja darbuotojų pasitarimus mokyklos-darželio veiklos klausimais;

32.25. atlieka kitas funkcijas, nustatytas mokyklos-darželio nuostatuose, pareigybės aprašyme ir kituose teisės aktuose.

33. Mokyklos-darželio direktorius atsako už:

33.1. Lietuvos Respublikos įstatymų ir kitų teisės aktų, Lazdijų rajono savivaldybės tarybos sprendimų, mero potvarkių, savivaldybės administracijos direktoriaus įsakymų  laikymąsi ir tinkamą jų įgyvendinimą mokykloje-darželyje;

33.2. mokyklos-darželio veiklos rezultatus;

33.3. teisėtą mokyklos-darželio sąmatų bei nebiudžetinių lėšų sąmatų sudarymą;

33.4. demokratinį mokyklos-darželio valdymą, bendruomenės narių informavimą;

33.5. tinkamą funkcijų atlikimą;

33.6. nustatytų mokyklos-darželio tikslų ir uždavinių įgyvendinimą;

33.7. informacijos apie mokykloje-darželyje vykdomų formaliojo ir neformaliojo švietimo programų, jų pasirinkimo galimybių, priėmimo sąlygų, mokamų paslaugų, mokytojų kvalifikacijos, svarbiausių mokyklos-darželio išorinio vertinimo rezultatų, mokyklos-darželio bendruomenės tradicijų ir pasiekimų viešą paskelbimą;

33.8. demokratinį mokyklos-darželio valdymą, bendradarbiavimu grįstus santykius, mokytojo etikos normų laikymąsi, skaidriai priimamus sprendimus, bendruomenės narių informavimą, pedagoginio ir nepedagoginio personalo profesinį tobulėjimą, sveiką, saugią, užkertančią kelią bet kokioms smurto, prievartos apraiškoms ir žalingiems įpročiams aplinką.

34. Nesant darbe direktoriaus (komandiruotė, nedarbingumas, atostogos ir kt.), jo funkcijas atlieka direktoriaus pavaduotojas, nesant pavaduotojo, – kitas darbuotojas, kurio pareigybės aprašyme yra numatyta ši funkcija.

**V SKYRIUS**

**MOKYKLOS-DARŽELIO SAVIVALDA**

35. Mokyklos-darželio taryba (toliau – taryba) yra aukščiausioji mokyklos-darželio savivaldos institucija. Taryba telkia mokyklos-darželio tėvus (globėjus, rūpintojus), darbuotojus, vietos bendruomenę demokratiniam mokyklos-darželio valdymui, padeda spręsti mokyklai-darželiui aktualius klausimus.

36. Tarybos nuostatus tvirtina mokyklos-darželio direktorius, suderinęs su taryba.

37. Taryba sudaroma iš mokykloje-darželyje nedirbančių mokinių tėvų (globėjų, rūpintojų), mokytojų ir vietos bendruomenės atstovų. Į tarybą lygiomis dalimis (3+3+3) dvejiems metams tėvus (globėjus, rūpintojus), išrinktus atviru balsavimu, deleguoja mokyklos-darželio mokinių tėvų susirinkimas, mokytojų taryboje atviru balsavimu išrinktus mokytojus – mokytojų taryba, vietos bendruomenės atstovus deleguoja bendruomenė.

38. Tarybos pirmininką renka tarybos nariai slaptu arba atviru balsavimu (sprendžia taryba). Tarybos pirmininku negali būti mokyklos-darželio direktorius.

39. Tarybos posėdis yra teisėtas, jei jame dalyvauja ne mažiau kaip du trečdaliai visų tarybos narių. Nutarimai priimami posėdyje dalyvaujančiųjų balsų dauguma.

40. Tarybos posėdžiai šaukiami ne rečiau kaip 3 kartus per mokslo metus. Tarybos posėdyje gali dalyvauti kitų mokyklos-darželio savivaldos institucijų atstovai, mokyklos-darželio bendruomenės nariai, rėmėjai bei kiti kviestiniai asmenys.

41. Taryba:

41.1. teikia siūlymus dėl mokyklos-darželio strateginių tikslų, uždavinių ir jų įgyvendinimo priemonių;

41.2. pritaria mokyklos-darželio strateginio plano ir metinio veiklos plano projektams, mokyklos-darželio darbo tvarkos taisyklėms, kitiems mokyklos-darželio veiklą reglamentuojantiems dokumentams, teikiamiems mokyklos-darželio direktoriaus;

41.3. teikia siūlymus direktoriui dėl mokyklos-darželio nuostatų pakeitimo ar papildymo, mokyklos-darželio vidaus struktūros tobulinimo;

41.4. svarsto mokyklos-darželio lėšų naudojimo klausimus;

41.5. išklauso mokyklos-darželio metines veiklos ataskaitas ir teikia siūlymus direktoriui dėl mokyklos-darželio veiklos tobulinimo;

41.6. teikia siūlymus mokyklos-darželio savininko teises ir pareigas įgyvendinančiai institucijai dėl mokyklos-darželio materialinio aprūpinimo, veiklos tobulinimo;

41.7. svarsto tėvų (globėjų, rūpintojų), savivaldos institucijų ar mokyklos-darželio bendruomenės narių iniciatyvas ir teikia siūlymus direktoriui;

41.8. teikia siūlymus dėl mokyklos-darželio darbo tobulinimo, saugių ugdytinių ugdymo ir darbo sąlygų sudarymo, talkina formuojant mokyklos-darželio materialinius, finansinius ir intelektinius išteklius;

41.9. svarsto mokyklos-darželio direktoriaus teikiamus klausimus;

41.10. skiria atstovus į mokytojų atestacijos komisiją;

41.11. už savo veiklą taryba atsiskaito ją rinkusiems bendruomenės nariams vieną kartą per metus.

42. Mokytojų taryba – nuolat veikianti mokyklos-darželio savivaldos institucija pedagogų profesiniams ir bendriesiems ugdymo klausimams spręsti. Ją sudaro mokyklos-darželio direktorius, visi mokykloje-darželyje dirbantys mokytojai ir kiti tiesiogiai ugdymo procese dalyvaujantys asmenys.

43. Mokytojų tarybai vadovauja mokyklos-darželio direktorius.

44. Mokytojų tarybos posėdžius šaukia mokyklos-darželio direktorius. Posėdis yra teisėtas, jei jame dalyvauja du trečdaliai Mokytojų tarybos narių. Nutarimai priimami posėdyje dalyvavusių narių balsų dauguma.

45. Mokytojų taryba svarsto ir priima nutarimus teisės aktų nustatytais ir mokyklos-darželio direktoriaus teikiamais klausimais.

**VI SKYRIUS**

**DARBUOTOJŲ PRIĖMIMAS Į DARBĄ, JŲ DARBO APMOKĖJIMO TVARKA IR ATESTACIJA**

46. Darbuotojai į darbą mokykloje-darželyje priimami ir atleidžiami iš jo Lietuvos Respublikos darbo kodekso ir kitų teisės aktų nustatyta tvarka.

47. Mokyklos-darželio direktoriui ir darbuotojams už darbą apmokama Lietuvos Respublikos įstatymų ir kitų teisės aktų nustatyta tvarka.

48. Mokyklos-darželio direktorius, direktoriaus pavaduotojai ugdymui, mokytojai ir pagalbos mokiniui specialistai (išskyrus psichologus) atestuojami Lietuvos Respublikos švietimo, mokslo ir mokslo ministro nustatyta tvarka.

**VII SKYRIUS**

**MOKYKLOS-DARŽELIO TURTAS, LĖŠOS, JŲ NAUDOJIMO TVARKA, FINANSINĖS VEIKLOS KONTROLĖ IR MOKYKLOS-DARŽELIO VEIKLOS PRIEŽIŪRA**

49. Mokykla-darželis valdo patikėjimo teise perduotą savivaldybės turtą, naudoja ir disponuoja juo pagal įstatymus Lazdijų rajono savivaldybės tarybos sprendimų nustatyta tvarka. Valstybės turtą, valdomą savivaldybės patikėjimo teise, naudoja ir disponuoja juo pagal panaudos sutartis įstatymų ir Lazdijų rajono savivaldybės tarybos sprendimų nustatyta tvarka.

50. Lėšos ir jų šaltiniai:

50.1. savivaldybės biudžeto tikslinės lėšos pagal asignavimų valdytojo patvirtintą sąmatą;

50.2. pajamos už teikiamas paslaugas mokykloje-darželyje;

50.3. fondų, organizacijų, kitų juridinių ir fizinių asmenų dovanotos ar kitaip teisėtais būdais perduotos lėšos;

50.4. valstybės biudžeto specialios tikslinės dotacijos;

50.5. kitos teisėtu būdu įgytos lėšos.

51. Lėšos naudojamos teisės aktų nustatyta tvarka.

52. Mokyklos-darželio buhalterinė apskaita organizuojama, finansinių ir biudžeto vykdymo ataskaitų rinkiniai sudaromi ir teikiami Lietuvos Respublikos buhalterinės apskaitos įstatymo, Lietuvos Respublikos viešojo sektoriaus atskaitomybės įstatymo ir kitų teisės aktų nustatyta tvarka.

53. Mokyklos-darželio finansinė veikla kontroliuojama teisės aktų nustatyta tvarka.

54. Mokyklos-darželio veiklos priežiūrą atlieka savivaldybės vykdomoji institucija, prireikus pasitelkdama išorinius vertintojus.

**VIII SKYRIUS**

**BAIGIAMOSIOS NUOSTATOS**

55. Mokyklos-darželio nuostatus, jų pakeitimus svarsto ir derina mokyklos-darželio taryba, tvirtina Lazdijų rajono savivaldybės taryba.

56. Mokyklos-darželio nuostatai keičiami ir papildomi vadovaujantis Lietuvos Respublikos švietimo, mokslo ir sporto ministro patvirtintais Nuostatų, įstatų ar statutų įforminimo reikalavimais, Lazdijų rajono savivaldybės tarybos, mokyklos-darželio direktoriaus ar mokyklos-darželio tarybos iniciatyva.

57. Mokykla-darželis turi internetinę svetainę, atitinkančią teisės aktų nustatytus reikalavimus, mokyklos-darželio vieši pranešimai skelbiami mokyklos-darželio internetinėje svetainėje, vietinėje spaudoje.

58. Mokykla-darželis registruojama teisės aktų nustatyta tvarka.

59. Mokykla-darželis reorganizuojama, likviduojama ar pertvarkoma Lietuvos Respublikos civilinio kodekso ir kitų teisės aktų nustatyta tvarka.

60. Klausimai, neaptarti šiuose nuostatuose, sprendžiami vadovaujantis Lietuvos Respublikos švietimo įstatymu, kitais įstatymais, Lietuvos Respublikos Vyriausybės nutarimais, Lietuvos Respublikos švietimo, mokslo ir sporto ministro įsakymais ir kitais Lietuvos Respublikos teisės aktais.

61. Pasikeitus teisės aktams, reglamentuojantiems šiuose nuostatuose išdėstytus klausimus, ar jei nuostatų 60-ajame punkte nurodyti teisės aktai atitinkamus klausimus reglamentuoja kitaip nei šie nuostatai, taikomos tų teisės aktų nuostatos.

\_\_\_\_\_\_\_\_\_\_\_\_\_\_\_\_\_\_\_

SUDERINTA

Lazdijų mokyklos-darželio ,,Vyturėlis“ tarybos

2020 m. liepos 2 d. posėdyje

(protokolas Nr. VYTV-2)

**LAZDIJŲ RAJONO SAVIVALDYBĖS TARYBOS SPRENDIMO PROJEKTO**

**„DĖL LAZDIJŲ MOKYKLOS-DARŽELIO „VYTURĖLIS“ NUOSTATŲ PATVIRTINIMO“**

**AIŠKINAMASIS RAŠTAS**

2020-08-14

Lazdijai

Sprendimo projektas parengtas vadovaujantis Lietuvos Respublikos vietos savivaldos įstatymo 16 straipsnio 4 dalimi ir 18 straipsnio 1 dalimi, Lietuvos Respublikos švietimo įstatymo 43 straipsnio 4 dalimi, Lietuvos Respublikos biudžetinių įstaigų įstatymo 6 straipsnio 5 dalimi, Nuostatų, įstatų ar statutų įforminimo reikalavimais, patvirtintais Lietuvos Respublikos švietimo, mokslo ir sporto ministro 2011 m. birželio 29 d. įsakymu Nr. V-1164 „Dėl Nuostatų, įstatų ar statutų įforminimo reikalavimų patvirtinimo“.

Parengto projekto tikslai:

1. Patvirtinti Lazdijų mokyklos-darželio „Vyturėlis“ nuostatus.
2. Įgalioti Lazdijų mokyklos-darželio „Vyturėlis“ direktoriaus pavaduotoją ugdymui, laikinai einančią direktoriaus pareigas, Astą Labalaukienę pasirašyti Lazdijų mokyklos-darželio „Vyturėlis“ nuostatus.
3. Įpareigoti Lazdijų mokyklos-darželio „Vyturėlis“ direktoriaus pavaduotoją ugdymui, laikinai einančią direktoriaus pareigas, Astą Labalaukienę įregistruoti Lazdijų mokyklos-darželio „Vyturėlis“ nuostatus Juridinių asmenų registre.

4. Pripažinti netekusiu galios Lazdijų rajono savivaldybės tarybos 2016 m. balandžio 29 d. sprendimą Nr. 5TS-488 „Dėl Lazdijų mokyklos-darželio „Vyturėlis“ nuostatų patvirtinimo“.

Įstaigos nuostatai keičiami siekiant nuo 2020-09-01 Lazdijų mokykloje-darželyje „Vyturėlis“ įteisinti ugdymosi šeimoje mokymo proceso organizavimo būdą, nes nuo 2020 m. rugsėjo 1 d. vaikus bus galima mokyti ir namuose pagal priešmokyklinio, pradinio, pagrindinio, vidurinio ugdymo bendrąsias programas. Šeimos, norinčios mokyti vaikus namuose, turės atitikti tam tikras sąlygas. Vaikus mokyti namuose bus galima, jeigu šeimoje per pastaruosius dvejus metus nebuvo nustatyti vaiko teisių pažeidimai, taip pat ir susiję su tėvų narkotinių, psichotropinių medžiagų, alkoholio vartojimu, smurtu, nebuvo skirtos minimalios ar vidutinės priežiūros priemonės vaikui ir pan. Vaikų ugdymą (ugdymąsi) šeimoje tėvams (globėjams, rūpintojams) gali padėti organizuoti mokykla, kurios nuostatuose įteisintas pavienio mokymosi forma ugdymosi šeimoje mokymo proceso organizavimo būdas. Taip pat šiuo projektu siūloma įteisinti nuotolinio mokymosi būdą. Vadovaujantis Mokymo nuotoliniu ugdymo proceso organizavimo būdu kriterijų aprašo, patvirtinto Lietuvos Respublikos švietimo, mokslo ir sporto ministro 2020 m. liepos 2 d. įsakymu Nr. V-1066 „Dėl mokymo nuotoliniu ugdymo proceso organizavimo būdu kriterijų aprašo patvirtinimo“, mokyklos steigėjas iki 2021 m. rugsėjo 1 d. turės įteisinti mokyklų nuotolinio mokymosi būdą mokyklos nuostatuose.

Nuo 2020 m. liepos 11 d. pasikeitus Švietimo įstatymo 59 straipsniui savivaldybės švietimo įstaigos (išskyrus aukštąsias mokyklas) vadovo pareigybės aprašymą tvirtina, švietimo įstaigos vadovą viešo konkurso būdu į pareigas penkeriems metams skiria ir iš jų atleidžia, viešą konkursą švietimo įstaigos vadovo pareigoms eiti organizuoja savivaldybės meras. Iki minėto pakeitimo ši funkcija buvo priskirta savivaldybės tarybai. Atsižvelgiant į tai, sprendimo projektu siūloma įteisinti pakeitimą.

Parengtas sprendimo projektas neprieštarauja galiojantiems teisės aktams.

Priėmus sprendimo projektą neigiamų pasekmių nenumatoma.

Dėl sprendimo projekto pasiūlymų ir pastabų negauta.

Sprendimo projektą parengė Švietimo, kultūros ir sporto skyriaus vyr. specialistė Asta Zablackienė.

Vyr. specialistė Asta Zablackienė